Selfopofferende versus selfbevredigende liefde – Bybelskool
Written by Chris van Wyk on Jul 5, 2016 . Posted in Efesiërs.
Die Griekse woord wat hier gebruik word vir "onsedelikheid" is "akatharsia" en word behalwe hier in Efesiërs 3:5 ook op die volgende plekke gebruik (min of meer in datumvolgorde aangehaal):
1 Tessalonisense 4:7 – "onsedelik". Paulus kontrasteer 'n onsedelike lewe in sy eerste brief in die NT met 'n heilige lewe waarin God se norme die deurslag gee. Ons seksuele lewe moet coram Deo, gelewe word, voor God en volgens sy norme.
Galasiërs 5:19 – "onreinheid". Paulus gebruik hier "akatharsia" saam met 'n ander woord "porneia" soos hy dit gereeld in die NT doen, en kontrasteer dié lewe in die vlees wat gemik is op selfbevrediging, met 'n lewe in die Gees wat deur die vrug van onder andere die liefde, vreugde en vrede gekenmerk word, omdat dit op God gerig is en vanuit die verhouding met Hom geleef word. Die Gees moet ons lewe bepaal, nie ons begeertes nie.
2 Korintiërs 12:21 – "onreinheid". Paulus skryf hier in sy vierde brief aan die Korinte (ons 2 Korintiërs) met 'n stuk amper wanhopige verleentheid oor die feit dat hulle nie geluister het na hom in sy eerste drie briewe aan hulle dat hulle hulle sedelike lewe in lyn moet kry met die feit dat die Gees nou in hulle as sy tempel bly nie: "Ek is ook bang dat wanneer ek weer kom, my God my by julle in verleentheid sal bring en dat ek sal moet treur oor baie van julle wat geruime tyd al 'n sondige lewe lei en wat oor hulle onreinheid, ontug en losbandigheid nie tot berouvolle inkeer gekom het nie." Onthou dat hy in sy tweede brief (dit is ons 1 Korintiërs; sy eerste brief het verlore geraak [1 Kor. 5:9]) hulle aangespreek het oor twee mense wat in bloedskande saamleef (1 Kor. 5) en uitgespel het dat hulle nie enige onsedelikheid moet toelaat nie (1 Kor. 6) en óf in die huwelik óf in die selibaat tot hulle reg moet kom ( 1 Kor. 7).
Romeine 1:24 – "sedelike onreinheid". Paulus skryf hier in 'n konteks waar hy onder andere selfdegeslag seksuele gedrag afwys, maar ook 'n hele rits ander sondes. Daarmee wys hy onomwonde uit dat ons almal verlossing nodig het in Christus (Rom. 3), sodat ons deur die Gees die werke van die vlees kan doodmaak (Rom. 8) en: "ons liggame as 'n lewende, heilige en aanneemlike offer vir God aan te bied" (Rom. 12:1 – Bybel Direkte Vertaling – BDV).
Romeine 6:19 – "sedelike onreinheid". Dit is deel van Paulus se hele argument vanaf Romeine 1 dat ons liggame nie ter wille van onsself en die bevrediging van ons behoeftes gebruik moet word nie, veral nie op 'n wettelose en losbandige manier nie: "Soos julle julle ledemate in diens van onsedelikheid en losbandigheid gestel het om losbandig te lewe, so moet julle nou julle ledemate in diens stel van die geregtigheid om heilig te lewe." Ons is immers nie meer slawe van die sonde nie. Ons is vrygemaak om die Here te kan dien en onder 'n verpligting om die praktyke van die liggaam dood te maak (Rom. 8:13).
Kolossense 3:5 – "onreinheid". Weereens word "akatharsia" in kombinasie met "porneia" ("onsedelikheid") gebruik en as deel van die ou lewe geskets wat ons moet aflê om die lewe van die nuwe mens te leef waarin ons vernuwe word na die beeld van ons Skepper en aan ons oorspronklike bedoeling as mense kan beantwoord.
Efesiërs 4:19 – "losbandigheid". Paulus skryf hier oor: "'n onversadigbare drang aan losbandigheid" om "alles wat vuil is" te doen. Soos in die brief aan die Kolossense word dit as deel van die ou lewe geskets wat versaak moet word, sodat die nuwe lewe in Christus omhels kan word.
Openbaring 17:4 – "onreinheid". Ook Johannes skryf hieroor en gebruik die verwante Griekse woord "akathartes" en gebruik dit in die frase: "die onreinheid van haar onsedelikheid", weereens in kombinasie met die ander woord vir "onsedelikheid" – "porneia". Daarmee skets hy die tipe onsedelike samelewing waarin Christene hulle pad moet vind om heilig te lewe, 'n goeie beskrywing van presies die situasie wat vandag veral in die Westerse samelewing die geval is.
Die punt van al hierdie tekste oor "onsedelikheid" en "onreinheid" is dat ons as kinders van die Here 'n onvervreembare verpligting het om in alles, ook in die wyse waarop ons ons liggame gebruik en inspan, die Here te dien en 'n heilige lewe te lei. Ons mag nie volgens die sedelose moraal van die vrou, die "Groot Babilon, die moeder van die sedeloses en van die losbandigheid op die aarde", leef nie (Openb. 17:5), versinnebeeld vandag onder andere deur die sedelose Weste.